ბოსვაში

ბოსვაში, ოორუე-ბჟაეიოლი მეგაპოლისი, ოორუე-ბჟაეიოლი კორიდორი, თაშნეშე Acela კორიდორი, თაშნეშე ბოსტონი-ვაშინგტონიშ კორიდორი (ინგლ. Boswash, Northeast megalopolis, Northeast Corridor, Acela Corridor, Boston–Washington corridor) — მახორობაშ მუდანობათ უდიდაში მეგაპოლისი ააშ-ს. მეგაპოლისი იდვალუაფჷ ატლანტიშ ოკიანეშ წყარპიჯის, ოორუე-ბჟაეიოლ აკოართაფილ შტატეფს. მეგაპოლისი იჭყაფჷ ნოღა ბოსტონიშე დო ითებჷ ვაშინგტონს. ბოსვაშიშ მეგაპოლისი იკათუანს უშხუაშ ნოღეფს: ბოსტონს, პროვიდენსის, ჰარტფორდის, ნიუ-ჰეივენს, ნიუ-იორკის, ჯერსი-სიტის, ნიუარკის, ტრენტონის, ფილადელფიას, ბალტიმორს დო ვაშინგტონს. მინშა ბოსვაშიშ მეგაპოლისიშა მიშმეჸონანა უმოს ჭიჭე ურბანულ აგლომერაციეფს ხოლო: რიჩმონდის, ნორფოლკის, პორტლენდის დო ჰარისბერგის. ბოსვაშიშ მეგაპოლისი იკათუანს მენიშ, ნიუ-ჰემპშირიშ, მასაჩუსეტსიშ, როდ-აილენდიშ, კონექტიკუტიშ, ნიუ-იორკიშ, ნიუ-ჯერსიშ, პენსილვანიაშ, დელავერიშ, მერილენდიშ დო ვირჯინიაშ შტატეფიშ ტერიტორიეფს. ბოსვაშიშ მეგაპოლისიშ ფართობი დოხოლაფირო 146,000 კმ² რე. მახორობაშ მუდანობა 52 მილიონიშ უმოსი რე. მახორობაშ მეჭედალა რე 359.6 ადამიერი კმ²-ის. სპეციალისტეფიშ აზრით ბოსვაშიშ მახორობაშ მუდანობა მიოჭირინუანს 58.1 მილიონს 2025 წანაშო. 

ბოსვაშიშ მეგაპოლისი ტერიტორიულო მეთხოზჷ US-1-იშ დო I-95-იშ ბიწორ ავტომაგისტრალეფს. 

ფრანგი გეოგრაფი ჟან გოტმანი (1915-1994) რდჷ ართ-ართი გიშარჩქინელი მენცარი, ნამუქჷთ მენცარული დიგურუ დო გიმირკვიუ ბოსვაშიშ ურბანული რეგიონი.

ბოსვაშიშ მეგაპოლისის იდვალუაფჷ ამერიკაშ დო მოსოფელიშ რეიტინგეფიშ ლიდერი კოლეჯეფი დო უნივერსიტეტეფი: ჰარვარდიშ უნივერსიტეტი, იელიშ უნივერსიტეტი, ფრინსთონიშ უნივერსიტეტი, კოლუმბიაშ უნივერსიტეტი, მასაჩუსეტსიშ ტექნოლოგიაშ ინსტიტუტი, პენსილვანიაშ უნივერსიტეტი, ბრაუნიშ უნივერსიტეტი, ნიუ-იორკიშ უნივერსიტეტი დო ჯონ ჰოპკინსიშ უნივერსიტეტი.
მინი|ააშ-იშ მეგარეგიონეფი. ჟიშე მარძგვანი: ბოსვაში

ქოძირით თაშნეშე
 მეგაპოლისი
 აკოართაფილი შტატეფიშ მეგარეგიონეფი

კატეგორია:ოორუე ამერიკაშ მეგაპოლისეფი
კატეგორია:ააშ-იშ მეგაპოლისეფი
კატეგორია:მეგაპოლისეფი